Vrou op verjaardag deur hond aangeval | Maroela Media
Rouleen du Plessis in die hospitaal. Foto: Verskaf.
Rouleen du Plessis, 'n jong vrou van Pretoria, word steeds in 'n hospitaal in dié stad behandel nadat sy meer as 'n week gelede op haar 22ste verjaardag deur 'n boerboel aangeval en ernstige bytwonde opgedoen het.
Pieter du Plessis, Rouleen se pa, het Woensdag aan Maroela Media gesê die voorval het op 19 Februarie omstreeks 08:00 in Daspoort in die weste van Pretoria plaasgevind. Pieter en Rouleen bestuur saam 'n tuindienste-onderneming. Volgens Pieter het die hond aan een van hul kliënte behoort.
"Rouleen en van die werkers het by die betrokke huis in Daspoort aangekom. Die vrou van die huis het stilgehou en gesê hulle moet gou wag dat sy die hond kan toemaak. Sy het in die erf ingegaan en die hek agter haar toegemaak. Die hek het net 'n kettinkie op," het Du Plessis vertel.
"Die hond het na die hek toe beweeg en Rouleen het gedink sy moet liewer die hek probeer toedruk. Sy het die hek gelos toe sy sien die hond kom op die hek afgepyl, maar die hond het die hek oopgestamp en haar in die straat voor die hek aangeval."
Hy vertel sy werkers het onmiddellik die hond met harke begin slaan en die hond se eienaar het byna bo-op die hond gaan lê om hom te probeer terughou. Die werkers het Rouleen op die bakkie probeer kry terwyl die hond steeds na haar gehap het.
"Die vrou het toe weer half bo-op hom gaan lê, maar hy het weggeruk en is dié keer agter die werkers aan. Hulle het padgegee en in die bome gespring. 'n Buurman het ook in 'n stadium kom help," het Du Plessis gesê. "Hulle het naderhand vir Rouleen tot in die bakkie gekry en een van sy bestuurders het met haar gery net om weg te kom van die toneel af. Ek het hulle toe ontmoet en met haar hospitaal toe gejaag."
Du Plessis het Rouleen na die Netcare Bougainville-hospitaal gehaas waar hulle haar gestabiliseer het en toe oorgeplaas het na die Eugène Marais-hospitaal waar sy tans behandel word.
Volgens Du Plessis is Rouleen se beserings grotendeels aan haar linkerbeen. "Sy is al vier keer teater toe geneem in nege dae. Sy is weer vandag in dat 'n plastiese chirurg die wond kan behandel. Volgens hom sal sy nog vir minstens tien dae in die hospitaal wees. Ek sê gister vir my vriende, ek weet nie of my vrou of my dogter die meeste huil nie. Dis elke keer daardie verskriklike pyn as hulle die dooie weefsel wegsny en die wond skrop in die teater en sy kry ook nagmerries oor die hond. Maar sy is 'n trooper, sy is sterk."
Die boerboel wat haar aangeval het. Foto: Verskaf.
Die gapende wond aan die kant van haar been is tans met groot, growwe steke aanmekaar gewerk om die vel te probeer heg.
Du Plessis vertel verder toe hy sowat 'n uur ná die nagmerrievoorval terug na die huis is om sy bakkie en gereedskap te kry, het die eienaar van die hond steeds gesukkel om die hond in die erf te kry. Die vrou se seun moes glo met 'n halsband kom help.
"Ek het self 'n gevaarlike hond gehad, 'n bulterriër wat in Januarie vergiftig is, maar ek het hom altyd toegemaak as daar mense kom. Ons het 'n reëling met ons kliente om hul honde toe te maak die dag as ons kom," sê Du Plessis. "Ons het daardie dag die vrou 'n boodskap gestuur [om te sê ons is op pad] en sy maak gewoonlik die hond toe. Sy het net hierdie dag op die snelweg vasgesit en het bietjie later by die huis gekom."
Hy sê sy weergawe van die gebeure is hoe dit aan hom deur sy dogter en sy werkers vertel is. "Dit was 'n sameloop van omstandighede. As sy vyf minute vroeër daar aangekom het, as my dogter-hulle tien minute later daar aangekom het…."
Die polisie kon nie onmiddellik die saak aan Maroela Media bevestig nie.
Ai ek hoop jy word vinnig beter – dink aan jou!
Moet asb. nou net nie die hond uit sit nie!
shame jong sterkte met jou herstel proses hopelik hert hulle die hond van kamt gemaak dis nie lekker nie!!
Ek voel baie jammer vir haar maar ai met die misdaad in ons land, kan mens nie anders as om sulke kwaai honde aan te hou nie. Dis is so hartseer dat sulke goed moet gebeur. Ek het al vir jare lank Rottweilers en gelukkig het so iets nog nooit met my gebeur nie. My honde word nie aggresief gemaak nie maar hulle laat nie mense toe in my erg nie en sal jou beslis aanval sou jy net inkom